
בקשה לפטור מאגרה
מוגשת בזאת בקשה לפטור מאגרה בעתירה שבכותרת.
ואלה נימוקי הבקשה:
1. המבקשת היא אזרחית הודו, קורבן עבדות על פי הגדרת המשפט הישראלי, כפי שהיא מופיעה בחוק איסור סחר בבני אדם (תיקוני חקיקה) התשס"ו-2006 (להלן – חוק איסור סחר בבני אדם), וקורבן סחר בבני אדם לפי הדין הבינלאומי, כמפורט בהחרבה בעתירה.
2. בתצהיר המצורף לבקשה זו ומסומן א' מפרטת המבקשת את קורותיה בשנים האחרונות ואת מצבה הכלכלי.
3. מעבר למצבה הכלכלי, עצם היותה של המבקשת קורבן סחר בבני אדם וקורבן עבירת עבדות לפי סעיף 375א(ג) לחוק העונשין, התשל"ז-1977, שנחקק אך לאחרונה, בחודש אוקטובר 2006, במסגרת חקיקת חוק איסור סחר בבני אדם, מצדיק את הפטרתה מתשלום אגרת בית המשפט, כפי שיפורט מייד.
4. על מנת שלא להכביד על בית המשפט במסגרת בקשה זו, נפנה אל טיעונה המשפטי של המבקשת במסגרת עתירתה, בו הוסבר כיצד נופל עניינה של המבקשת בגדר חוק איסור סחר בבני אדם (ראו סעיפים 49-54 ו-67-80 לעתירה). 
5. ביום 18.4.2007 פורסמו בקובץ התקנות תקנות בתי המשפט (אגרות), התשס"ז-2007, הבאות תחת תקנות בתי המשפט (אגרות), התשמ"ח-1987 (ראו: ק"ת תשס"ז 6579, עמ' 720). בהתאם לתקנה 19(8) פטור מאגרה "בעל דין הזכאי לשירות משפטי לפי התוספת לחוק הסיוע המשפטי, בענינים ובהיקף שנקבעו בה".
6. בהתאם לסעיף 1 לתוספת לחוק הסיוע המשפטי, התשל"ב-1972 (שתוקן אף הוא במסגרת חוק איסור סחר בבני אדם) יינתן סיוע משפטי "לאדם שנעברה נגדו עבירה לפי סעיף 375א או 377א(א) לחוק העונשין, התשל"ז-1977, או עבירות נלוות, בכל הנוגע – (א) להליכים לפי חוק הכניסה לישראל, התשי"ב-1952, וסעיף 3 לא יחול". זאת ללא תלות ביכולתו הכלכלית של הקורבן. 
7. המבקשת כקורבן עבירות סחר בני אדם וכקורבן עבדות זכאית, אפוא, במסגרת הליך זה לסיוע משפטי בהתאם לתוספת הראשונה לחוק הסיוע המשפטי. היא מיוצגת על ידי באי כוחה, העובדים בארגון זכויות אדם, ללא תמורה, לאחר שהחלו את הטיפול בעניינה עובר תיקונו של סעיף 1 לחוק הסיוע המשפטי, אולם בכך אין כדי לגרוע מזכאותה לסיוע לפי חוק הסיוע המשפטי. כאמור, תקנה 19(8) אינה מתנה את הפטור מאגרת בית המשפט בכך שקורבן העבירה מיוצג בפועל על ידי בא כוח שמונה על ידי הלשכה לסיוע משפטי, אלא מתנה אותו בזכאות לייצוג כזה. מובן שאין כל רציונל להפלות את המבקשת בכל הנוגע להפטרתה מתשלום אגרה לעומת קורבנות אחרים של העבירה שנעברה כלפיה, רק משום שהיא מיוצגת על ידי באי כוח מארגון זכויות אדם ולא על ידי באי כוח שמונו על ידי הלשכה לסיוע משפטי.
8. נוכח כל האמור יתבקש בית המשפט הנכבד לפטור את המבקשת מתשלום אגרה.

